Komisijos reglamentas (EEB) Nr. 2180/81
1981 m. liepos 30 d.
nustatantis pagalbos investicijoms į kiaulių auginimą apribojimo įgyvendinimo taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1981 m. birželio 30 d. Komisijos reglamentą (EEB) Nr. 1945/81, apribojantį pagalbą investicijoms į kiaulių auginimą [1], ypač į jo 1 straipsnį,
kadangi tam, kad būtų įvesti pagalbos investicijoms į kiaulių auginimą apribojimai, nustatyti Reglamente (EEB) Nr. 1945/81, būtina nustatyti penimų kiaulių vietų pakeitimo veislinių paršavedžių vietomis santykį;
kadangi derėtų nustatyti leidimo, minimo Reglamento (EEB) Nr. 1945/81 1 straipsnio 1 dalyje, mastą ir minimalius reikalavimus, kuriuos turi atitikti valstybių narių pareiškimai tokiam leidimui gauti;
kadangi, siekiant įvertinti tokių leidimų poveikį, būtina reikalauti, kad tokius leidimus gaunančios valstybės narės kasmet tuo klausimu pateiktų ataskaitą;
kadangi, per pirmininko nustatytą laiką Žemės ūkio struktūros nuolatinis komitetas nepareiškė nuomonės,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1945/81 1 straipsnyje minimų 550 kiaulių vietų yra penimų kiaulių vietos. Vienos veislinės paršavedės vieta atitinka 6,5 penimų kiaulių vietas.
2 straipsnis
1. Leidimas pakeisti 550 kiaulių vietų skaičių pagal ūkio plėtros planą valstybėms narėms išduodamas tik atskirais atvejais, kuriais pagal planą numatomos ūkio pajamos neužtikrina panašių 1,5 žmogaus darbo vieneto uždirbtų pajamų.
2. Kiaulių vietų skaičių galima padidinti pagal Reglamento (EEB) Nr. 1945/81 1 straipsnio reikalavimus tik tiek, kiek būtina, kad pagal konkretų plėtros planą būtų užtikrintos panašios ne daugiau kaip 1,5 žmogaus darbo vieneto uždirbtos pajamos.
3 straipsnis
Valstybė narė, kuri pagal Reglamento (EEB) Nr. 1945/81 1 straipsnio 1 dalies reikalavimus pateikia paraišką leidimui gauti, tuo pačiu metu Komisijai pateikia detalų skaičiavimo metodo aprašymą. Skaičiavimo metode, visų pirma, turi būti ši su kiaulių auginimu susijusi informacija:
- išlaidos, susijusios su penimų kiaulių ir veislinių paršavedžių vietomis,
- būsimos paršelių, penimų kiaulių, veislinių paršavedžių ir pašarų kainos,
- paršavedžių atvestų per metus palikuonių skaičius,
- penėjimo vietoje laikomų kiaulių metinis skaičius.
4 straipsnis
Valstybė narė, gaunanti leidimą pakeisti kiaulių vietų skaičių, iki kitų metų gegužės 1 d. pateikia Komisijai metinę ataskaitą dėl konkrečių atvejų, kai pagal fermos plėtros planą buvo pakeistas kiaulių vietų skaičius. Ataskaitoje, visų pirma, pateikiama informacija dėl konkrečių atvejų skaičiaus ir kiekvienu atveju keičiamų kiaulių vietų skaičius.
5 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1981 m. liepos 30 d.